CELEX: 52022PC0202
Language: el
Date: 2022-04-29
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην επιτροπή ελέγχου των πλοίων από το κράτος λιμένα του μνημονίου συνεννόησης των Παρισίων για τον έλεγχο των πλοίων από το κράτος λιμένα όσον αφορά τη συμμετοχή της Ρωσικής Ομοσπονδίας στον οργανισμό

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2022
            COM(2022) 202 final
            2022/0144(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην επιτροπή ελέγχου των πλοίων από το κράτος λιμένα του μνημονίου συνεννόησης των Παρισίων για τον έλεγχο των πλοίων από το κράτος λιμένα όσον αφορά τη συμμετοχή της Ρωσικής Ομοσπονδίας στον οργανισμό 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Πλαίσιο της πρότασης
            
            
               Το καθεστώς της ΕΕ για τον έλεγχο των πλοίων από το κράτος λιμένα (στο εξής: PSC) ορίζεται στην οδηγία 2009/16/ΕΚ (όπως τροποποιήθηκε). Ο PSC στην Ένωση βασίζεται στη δομή του μνημονίου συνεννόησης των Παρισίων (στο εξής: ΜΣ) για τον έλεγχο των πλοίων από το κράτος λιμένα, το οποίο υφίσταται από το 1982. Οι διαδικασίες και τα εργαλεία του ΜΣ των Παρισίων ενσωματώθηκαν στην οδηγία 2009/16/ΕΚ (όπως τροποποιήθηκε). Στο ΜΣ συμμετέχουν όλα τα θαλάσσια κράτη μέλη της ΕΕ, καθώς και το Ηνωμένο Βασίλειο, η Ισλανδία, ο Καναδάς, η Νορβηγία και η Ρωσική Ομοσπονδία. Η Ευρωπαϊκή Ένωση δεν είναι μέλος του ΜΣ των Παρισίων.
            
            
               Προκειμένου ο έλεγχος των πλοίων από το κράτος λιμένα να λειτουργήσει στην Ένωση, πρέπει να λαμβάνονται κάθε έτος ορισμένες αποφάσεις στο πλαίσιο του ΜΣ των Παρισίων. Οι εν λόγω αποφάσεις λαμβάνονται με συναίνεση στο πλαίσιο της «επιτροπής ελέγχου των πλοίων από το κράτος λιμένα» (στο εξής: PSCC) που συνέρχεται άπαξ ετησίως τον Μάιο. Δυνάμει της οδηγίας 2009/16/ΕΚ, οι αποφάσεις που λαμβάνονται από τον κατάλληλο αρμόδιο φορέα του ΜΣ των Παρισίων καθίστανται δεσμευτικές για τα κράτη μέλη της ΕΕ.
            
            
               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, η θέση που πρέπει να ληφθεί εξ ονόματος της Ένωσης σε διεθνείς οργανισμούς, όπως το ΜΣ των Παρισίων, όταν καλούνται να θεσπίσουν πράξεις που παράγουν έννομα αποτελέσματα, πρέπει να καθορίζεται με απόφαση του Συμβουλίου, έπειτα από πρόταση της Επιτροπής.
            
            
               Μετά την εισβολή της Ρωσικής Ομοσπονδίας στην Ουκρανία, στις 14 Μαρτίου 2022 η Γραμματεία του ΜΣ των Παρισίων έλαβε επιστολή από τον υπουργό Υποδομών της Ουκρανίας κ. Oleksandr Kubrakov. Στην επιστολή ζητείται από το ΜΣ των Παρισίων i) να μην επιβάλλει αδικαιολόγητη κράτηση πλοίων με σημαία Ουκρανίας κατόπιν επιθεωρήσεων ελέγχου από το κράτος λιμένα, ii) να αποκλείσει τη Ρωσική Ομοσπονδία από το ΜΣ των Παρισίων και iii) να μην αναγνωρίζει πιστοποιητικά που εκδίδονται για λογαριασμό των ναυτικών αρχών της Ρωσικής Ομοσπονδίας. 
            
            
               Σε σχέση με το πρώτο αίτημα, να μην επιβάλλεται δηλαδή αδικαιολόγητη κράτηση ουκρανικών σκαφών, στις 2 Μαρτίου 2022 το ΜΣ των Παρισίων εξέδωσε το PSCircular 101 (Κατευθυντήριες γραμμές σχετικά με τον επαναπατρισμό ναυτικών λόγω της κατάστασης στην Ουκρανία), το οποίο επιλαμβάνεται του θέματος αυτού. Το PSCircular 101 ενημερώνει τις αρχές των μελών για την ανάγκη να επιδεικνύεται ευελιξία υπό τις παρούσες περιστάσεις, μεταξύ άλλων όσον αφορά τον επαναπατρισμό των ναυτικών, τη σύμβαση ναυτικής εργασίας του 2006, τα πιστοποιητικά που εκδίδονται βάσει της διεθνούς σύμβασης για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών του 1978 και τα ιατρικά πιστοποιητικά. Εάν οι εξελίξεις το καταστήσουν αναγκαίο, το ΜΣ των Παρισίων μπορεί να εξετάσει το ενδεχόμενο περαιτέρω προσαρμογών του PSCircular 101. 
            
            
               Όσον αφορά το αίτημα σχετικά με τη συμμετοχή της Ρωσικής Ομοσπονδίας στο ΜΣ των Παρισίων, θα πρέπει να σημειωθεί ότι η Ρωσική Ομοσπονδία έχει αποκλειστεί από την πρόσβαση και τη χρήση του εργαλείου στόχευσης THETIS PSC και της βάσης δεδομένων επιθεωρήσεων που προβλέπει το άρθρο 24 της οδηγίας 2009/16/ΕΚ. Αυτό σημαίνει ότι η συμμετοχή της Ρωσικής Ομοσπονδίας στις εργασίες του ΜΣ των Παρισίων έχει ήδη περιοριστεί σημαντικά και, χωρίς πρόσβαση στην εν λόγω βάση δεδομένων, η Ρωσική Ομοσπονδία δεν μπορεί να εκπληρώσει αποτελεσματικά τις υποχρεώσεις της που απορρέουν από το ΜΣ των Παρισίων ή να συμβάλει στις εργασίες του ΜΣ.
            
            
               Μολονότι υπάρχει συναίνεση μεταξύ των κρατών μελών της ΕΕ ότι πρέπει να αναληφθεί δράση κατά της Ρωσικής Ομοσπονδίας, ούτε το μνημόνιο ούτε καμία από τις οδηγίες πολιτικής περιλαμβάνει διαδικασία ή μηχανισμό για την απομάκρυνση των μελών από το ΜΣ των Παρισίων. Εκτός από τον αποκλεισμό, τα μέλη που διατύπωσαν άποψη εξέφρασαν την προτίμησή τους για αναστολή της ιδιότητας του μέλους μέχρι νεωτέρας. Ενώ το άμεσο νομικό αποτέλεσμα θα ήταν παρόμοιο με τον αποκλεισμό, η λύση αυτή είναι λιγότερο μόνιμη. Η αναστολή θα επιτρέψει την περαιτέρω εξέταση της ανάγκης πλήρους αποκλεισμού από το ΜΣ των Παρισίων και θα μπορούσε να αρθεί αν μεταβληθούν οι περιστάσεις. Ωστόσο, το μνημόνιο δεν προβλέπει ούτε την αναστολή της ιδιότητας του μέλους. 
            
            
               Ο πρόεδρος του ΜΣ των Παρισίων πρότεινε τη διεξαγωγή γραπτής διαδικασίας του ΜΣ των Παρισίων για τη λήψη απόφασης σχετικά με την αναστολή της συμμετοχής της Ρωσικής Ομοσπονδίας πριν από την ετήσια συνεδρίαση της επιτροπής ελέγχου των πλοίων από το κράτος λιμένα (PSCC55), η οποία έχει προγραμματιστεί για τις 16-20 Μαΐου 2022. Σκοπός είναι αυτό το ευαίσθητο ζήτημα να μην επισκιάσει τη συνεδρίαση της PSCC55. 
            
            
               2.Θέση που πρέπει να ληφθεί εξ ονόματος της Ένωσης
            
            
               Λαμβανομένης υπόψη της σοβαρότητας της κατάστασης, είναι σκόπιμο: i) να εγκριθεί η προσέγγιση που περιγράφεται στην παράγραφο 5 του εγγράφου PSCC55/11.1, να μην κρατούνται δηλαδή αδικαιολόγητα πλοία με σημαία Ουκρανίας μετά από επιθεωρήσεις ελέγχου από το κράτος λιμένα, ii) να ανασταλεί η συμμετοχή της Ρωσικής Ομοσπονδίας στο ΜΣ των Παρισίων ως απάντηση στην απρόκλητη και αδικαιολόγητη εισβολή της Ρωσίας στην Ουκρανία σύμφωνα με το άρθρο 62 παράγραφος 3 της Σύμβασης της Βιέννης για το Δίκαιο των Συνθηκών, iii) να εγκριθεί η προσέγγιση που ορίζεται στην παράγραφο 7 του εγγράφου PSCC55/11.1 όσον αφορά την ανάκληση της αναγνώρισης των θεσμοθετημένων πιστοποιητικών που εκδίδονται από τη Ρωσική Ομοσπονδία.
            
            
               Το συνημμένο κείμενο αποτελεί πρόταση για θέση της Ένωσης δυνάμει του άρθρου 218 παράγραφος 9 της ΣΛΕΕ, η οποία πρέπει στη συνέχεια να εγκριθεί από το Συμβούλιο. Στόχος του είναι να εγκριθεί η πορεία δράσης που καθορίζεται στο έγγραφο PSCC55/11.1 του ΜΣ των Παρισίων. Οι ιδιαιτερότητες της θέσης της ΕΕ επισυνάπτονται στο σχέδιο απόφασης του Συμβουλίου ως παράρτημα 1.
            
            
               Η οδηγία 2009/16/ΕΚ εντάσσει στο πεδίο εφαρμογής του δικαίου της Ένωσης τις διαδικασίες, τα εργαλεία και τις εργασίες του ΜΣ των Παρισίων. Ως εκ τούτου, το ΜΣ των Παρισίων εμπίπτει στην αποκλειστική εξωτερική αρμοδιότητα της Ένωσης δυνάμει του άρθρου 3 παράγραφος 2 τελευταία φράση της ΣΛΕΕ.
            
            
               3.Νομική βάση
            
            
               Η ακόλουθη απόφαση βασίζεται στη Συνθήκη για τη λειτουργία της Ευρωπαϊκής Ένωσης, και ειδικότερα στο άρθρο 100 παράγραφος 2, σε συνδυασμό με το άρθρο 218 παράγραφος 9, το οποίο προβλέπει ότι το Συμβούλιο, μετά από πρόταση της Επιτροπής, εκδίδει απόφαση για τον καθορισμό των θέσεων που θα πρέπει να ληφθούν εξ ονόματος της Ένωσης σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα. Τούτο θα ισχύσει για τη θέση που θα λάβουν τα κράτη μέλη, ενεργώντας από κοινού προς το συμφέρον της Ένωσης, στο πλαίσιο του ΜΣ των Παρισίων. 
            
            
               Η οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (όπως τροποποιήθηκε) αποτελεί τη νομική βάση για τον καθορισμό των αρχών που πρέπει να τηρούν τα κράτη μέλη στο πλαίσιο της PSCC του ΜΣ των Παρισίων. 
            
            
               Οι πράξεις που θα εκδοθούν στο πλαίσιο του ΜΣ των Παρισίων συνιστούν πράξεις που παράγουν έννομα αποτελέσματα. Οι προς έκδοση πράξεις παράγουν έννομα αποτελέσματα διότι μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ, και συγκεκριμένα της οδηγίας 2009/16/ΕΚ. Τούτο συμβαίνει διότι η οδηγία 2009/16/ΕΚ εντάσσει στο πεδίο εφαρμογής του δικαίου της Ένωσης τις διαδικασίες, τα εργαλεία και τις εργασίες του ΜΣ των Παρισίων. Επιπλέον, η αναστολή της συμμετοχής της Ρωσικής Ομοσπονδίας στο ΜΣ των Παρισίων αποτελεί πράξη οργανωτικού χαρακτήρα που επηρεάζει τον τρόπο με τον οποίο λαμβάνονται οι αποφάσεις στο πλαίσιο του ΜΣ των Παρισίων. 
            
            
               Οι προς έκδοση πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
         
         
            
               2022/0144 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην επιτροπή ελέγχου των πλοίων από το κράτος λιμένα του μνημονίου συνεννόησης των Παρισίων για τον έλεγχο των πλοίων από το κράτος λιμένα όσον αφορά τη συμμετοχή της Ρωσικής Ομοσπονδίας στον οργανισμό 
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης (στο εξής: ΣΛΕΕ), και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το μνημόνιο συνεννόησης για τον έλεγχο των πλοίων από το κράτος λιμένα (στο εξής: ΜΣ των Παρισίων) υπογράφηκε στο Παρίσι στις 26 Ιανουαρίου 1982 και παράγει αποτελέσματα από την 1η Ιουλίου 1982. Μέλη του ΜΣ των Παρισίων είναι 27 ναυτικές αρχές (Βέλγιο, Βουλγαρία, Γαλλία, Γερμανία, Δανία, Ελλάδα, Εσθονία, Ηνωμένο Βασίλειο, Ιρλανδία, Ισλανδία, Ισπανία, Ιταλία, Καναδάς, Κάτω Χώρες, Κροατία, Κύπρος, Λετονία, Λιθουανία, Μάλτα, Νορβηγία, Πολωνία, Πορτογαλία, Ρουμανία, Ρωσική Ομοσπονδία, Σλοβενία, Σουηδία και Φινλανδία). Η Ευρωπαϊκή Ένωση δεν είναι μέλος του ΜΣ των Παρισίων. 
            
            
               (2)Το καθεστώς της Ένωσης σχετικά με τον έλεγχο των πλοίων από το κράτος λιμένα καθορίζεται στην οδηγία 2009/16/ΕΚ του Ευρωπαϊκού Κοινοβουλίου και του Συμβουλίου
                  1
               , με την οποία αναδιατυπώθηκε και ενισχύθηκε η προηγούμενη νομοθεσία της Ένωσης που εφαρμόζεται στον εν λόγω τομέα από το 1995. Το νομικό καθεστώς της Ένωσης βασίζεται στο ΜΣ των Παρισίων. 
            
            
               (3)Όσον αφορά τα κράτη μέλη της Ένωσης, η οδηγία 2009/16/ΕΚ εντάσσει ουσιαστικά στο πεδίο εφαρμογής του δικαίου της Ένωσης τις διαδικασίες, τα εργαλεία και τις δραστηριότητες του ΜΣ των Παρισίων. Δυνάμει της οδηγίας αυτής, ορισμένες αποφάσεις που λαμβάνονται από το κατάλληλο αρμόδιο όργανο του ΜΣ των Παρισίων καθίστανται δεσμευτικές για τα κράτη μέλη της Ένωσης.
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο ΜΣ των Παρισίων, δεδομένου ότι οι προς έκδοση πράξεις θα μπορούν να επηρεάσουν με καθοριστικό τρόπο το περιεχόμενο του δικαίου της Ένωσης, και συγκεκριμένα την οδηγία 2009/16/ΕΚ. Σύμφωνα με το άρθρο 218 παράγραφος 9 της ΣΛΕΕ, η θέση που πρέπει να ληφθεί εξ ονόματος της Ένωσης σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, καθορίζεται με απόφαση του Συμβουλίου, μετά από πρόταση της Επιτροπής.
            
            
               (5)Το Ευρωπαϊκό Συμβούλιο ενέκρινε τα συμπεράσματά του στις 24ης Φεβρουαρίου 2022, καταδικάζοντας με τον πλέον κατηγορηματικό τρόπο την απρόκλητη και αδικαιολόγητη στρατιωτική επίθεση της Ρωσικής Ομοσπονδίας κατά της Ουκρανίας. Κατά τη σύνοδό του στις 24-25 Μαρτίου 2022, το Ευρωπαϊκό Συμβούλιο επισήμανε ότι ο επιθετικός πόλεμος της Ρωσίας κατά της Ουκρανίας παραβιάζει κατάφωρα το διεθνές δίκαιο και επανέλαβε το αίτημα να σταματήσει αμέσως η Ρωσία τη στρατιωτική επίθεσή της στο έδαφος της Ουκρανίας.
            
            
               (6)Στο πλαίσιο της εισβολής της Ρωσικής Ομοσπονδίας στην Ουκρανία, στις 14 Μαρτίου 2022 η Γραμματεία του ΜΣ των Παρισίων έλαβε επιστολή από τον υπουργό Υποδομών της Ουκρανίας. Στην επιστολή ζητείται από το ΜΣ των Παρισίων να μην επιβάλλει αδικαιολόγητη κράτηση πλοίων με σημαία Ουκρανίας κατόπιν επιθεωρήσεων ελέγχου από το κράτος λιμένα, να αποκλείσει τη Ρωσική Ομοσπονδία από το ΜΣ των Παρισίων και να μην αναγνωρίζει πιστοποιητικά που εκδίδονται για λογαριασμό των ναυτικών αρχών της Ρωσικής Ομοσπονδίας. 
            
            
               (7)Σε σχέση με το πρώτο αίτημα, να μην επιβάλλεται δηλαδή αδικαιολόγητη κράτηση ουκρανικών σκαφών, στις 2 Μαρτίου 2022 το ΜΣ των Παρισίων εξέδωσε το PSCircular 101 (Κατευθυντήριες γραμμές σχετικά με τον επαναπατρισμό ναυτικών λόγω της κατάστασης στην Ουκρανία), το οποίο επιλαμβάνεται του θέματος αυτού. Το PSCircular 101 ενημερώνει τις αρχές των μελών για την ανάγκη να επιδεικνύεται ευελιξία υπό τις παρούσες περιστάσεις, μεταξύ άλλων όσον αφορά τον επαναπατρισμό των ναυτικών, τη σύμβαση ναυτικής εργασίας του 2006, τα πιστοποιητικά που εκδίδονται βάσει της διεθνούς σύμβασης για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών του 1978 και τα ιατρικά πιστοποιητικά. Εάν οι εξελίξεις το καταστήσουν αναγκαίο, το ΜΣ των Παρισίων μπορεί να εξετάσει το ενδεχόμενο περαιτέρω προσαρμογών του PSCircular 101. Η θέση αυτή θα πρέπει να κοινοποιηθεί στις ουκρανικές αρχές.
            
            
               (8)Όσον αφορά το αίτημα σχετικά με τη συμμετοχή της Ρωσικής Ομοσπονδίας στο ΜΣ των Παρισίων, θα πρέπει να σημειωθεί ότι η Ρωσική Ομοσπονδία έχει αποκλειστεί από την πρόσβαση και τη χρήση του εργαλείου στόχευσης THETIS PSC και της βάσης δεδομένων επιθεωρήσεων που προβλέπει το άρθρο 24 της οδηγίας 2009/16/ΕΚ. Αυτό σημαίνει ότι η συμμετοχή της Ρωσικής Ομοσπονδίας στις εργασίες του ΜΣ των Παρισίων έχει ήδη περιοριστεί σημαντικά και, χωρίς πρόσβαση στην εν λόγω βάση δεδομένων, η Ρωσική Ομοσπονδία δεν μπορεί να εκπληρώσει αποτελεσματικά τις υποχρεώσεις της που απορρέουν από το ΜΣ των Παρισίων.
            
            
               (9)Ούτε το μνημόνιο ούτε καμία από τις οδηγίες πολιτικής περιλαμβάνει διαδικασία ή μηχανισμό για την απομάκρυνση των μελών από το ΜΣ των Παρισίων. Εκτός από τον αποκλεισμό από το ΜΣ των Παρισίων, μια εναλλακτική λύση είναι η αναστολή της ιδιότητας του μέλους μέχρι νεωτέρας. Ενώ το άμεσο αποτέλεσμα θα ήταν παρόμοιο με τον αποκλεισμό, η λύση αυτή είναι λιγότερο μόνιμη. Ωστόσο, στο μνημόνιο δεν έχει περιληφθεί διάταξη ούτε για την αναστολή της ιδιότητας του μέλους. Η αναστολή επιτρέπει την περαιτέρω εξέταση της ανάγκης πλήρους αποκλεισμού από το ΜΣ των Παρισίων και θα μπορούσε να αρθεί αν μεταβληθούν οι περιστάσεις.
            
            
               (10)Η Ευρωπαϊκή Ένωση, ως παγκόσμιος παράγοντας, βρίσκεται στο επίκεντρο των προσπαθειών του ΟΗΕ
                  2
                και άλλων πολυμερών φόρουμ και διαδικασιών, προκειμένου να καταστεί η Ρωσική Ομοσπονδία υπόλογη για την απρόκλητη και αδικαιολόγητη εισβολή στην Ουκρανία, να αναστραφεί η εισβολή και να εξασφαλιστεί η επάνοδος στον πλήρη σεβασμό της κυριαρχίας, της ανεξαρτησίας και της εδαφικής ακεραιότητας της Ουκρανίας εντός των διεθνώς αναγνωρισμένων συνόρων της. Η απρόκλητη και αδικαιολόγητη επιθετική πράξη της Ρωσίας κατά της Ουκρανίας συνιστά σοβαρή παραβίαση του άρθρου 2 παράγραφος 4 του Χάρτη των Ηνωμένων Εθνών, το οποίο απαγορεύει την απειλή ή τη χρήση βίας εναντίον της εδαφικής ακεραιότητας ή της πολιτικής ανεξαρτησίας οποιουδήποτε κράτους. 
            
            
               (11)Λαμβανομένης υπόψη της σοβαρότητας της κατάστασης, και ενόσω η Ρωσική Ομοσπονδία δεν συμμορφώνεται με τις αρχές του Χάρτη των Ηνωμένων Εθνών και τις διεθνείς υποχρεώσεις της, είναι σκόπιμο να ανασταλεί η συμμετοχή της Ρωσικής Ομοσπονδίας στο ΜΣ των Παρισίων σύμφωνα με το άρθρο 62 παράγραφος 3 της Σύμβασης της Βιέννης για το Δίκαιο των Συνθηκών, ως απάντηση στην απρόκλητη και αδικαιολόγητη εισβολή της Ρωσίας στην Ουκρανία
            
            
               (12)Όσον αφορά το τρίτο αίτημα, να μην αναγνωρίζονται δηλαδή τα πιστοποιητικά που εκδίδονται από τις ναυτικές αρχές της Ρωσικής Ομοσπονδίας, τα πιστοποιητικά αυτά εκδίδονται σύμφωνα με τις διεθνείς συμβάσεις και η Ρωσική Ομοσπονδία παραμένει μέλος του Διεθνούς Ναυτιλιακού Οργανισμού, το δε ΜΣ των Παρισίων δεν είναι αρμόδιο για την ανάκληση της αναγνώρισης τέτοιων πιστοποιητικών. Η θέση αυτή θα πρέπει να κοινοποιηθεί στις ουκρανικές αρχές.
            
         
         
            
               (13)Η Ένωση δεν είναι συμβαλλόμενο μέρος του ΜΣ των Παρισίων. Επομένως, η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη του ΜΣ των Παρισίων, τα οποία πρέπει να ενεργήσουν από κοινού.
            
            
               (14)Ως εκ τούτου, είναι αναγκαίο να εξουσιοδοτηθούν τα κράτη μέλη να ενεργήσουν σύμφωνα με τη θέση που πρέπει να ληφθεί εξ ονόματος της Ένωσης. 
            
            
               (15)Η συνεργασία με άλλες τρίτες χώρες μέλη του ΜΣ των Παρισίων (Ηνωμένο Βασίλειο, Ισλανδία, Καναδάς και Νορβηγία) στο πλαίσιο της PSCC είναι απαραίτητη για τη λήψη απόφασης αναστολής της συμμετοχής της Ρωσικής Ομοσπονδίας στο ΜΣ των Παρισίων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο του μνημονίου συνεννόησης των Παρισίων για τον έλεγχο των πλοίων από το κράτος λιμένα (στο εξής: ΜΣ των Παρισίων), όσον αφορά τη συμμετοχή της Ρωσικής Ομοσπονδίας στο ΜΣ των Παρισίων, καθορίζεται στο παράρτημα I της παρούσας απόφασης.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του ΜΣ των Παρισίων, τα οποία ενεργούν από κοινού.
            
            
               Άρθρο 3 
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (ΕΕ L 131 της 28.5.2009, σ. 57).
               
               
                  
                     (2)
                  
                        Βλ. ψήφισμα ES-11/1 της Γενικής Συνέλευσης των Ηνωμένων Εθνών με τίτλο «Επίθεση κατά της Ουκρανίας» κατά την 11η έκτακτη ειδική σύνοδο της Γενικής Συνέλευσης των Ηνωμένων Εθνών, της 2ας Μαρτίου 2022, και ψήφισμα 49/1 του Συμβουλίου Ανθρωπίνων Δικαιωμάτων των Ηνωμένων Εθνών, του Μαρτίου 2022.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2022
            COM(2022) 202 final
            
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην επιτροπή ελέγχου των πλοίων από το κράτος λιμένα του μνημονίου συνεννόησης των Παρισίων για τον έλεγχο των πλοίων από το κράτος λιμένα όσον αφορά τη συμμετοχή της Ρωσικής Ομοσπονδίας στον οργανισμό
            
               
         
         
            
               ΠΑΡΑΡΤΗΜΑ 
            
            
               Όσον αφορά την PSCC55, έγγραφο PSCC55/11.1 
            
            
               Η θέση της Ένωσης έχει ως εξής:
            
            
               (1)να συμφωνήσει με την προσέγγιση που ορίζεται στην παράγραφο 5 του εγγράφου PSCC55/11.1 όσον αφορά την κράτηση σκαφών με σημαία Ουκρανίας στους λιμένες του ΜΣ των Παρισίων· 
            
            
               (2)να υποστηρίξει ενεργά την αναστολή της Ρωσικής Ομοσπονδίας από το ΜΣ των Παρισίων μετά την απρόκλητη και αδικαιολόγητη στρατιωτική επίθεσή της κατά της Ουκρανίας·
            
            
               (3)να επιδιώξει την επίτευξη συναίνεσης μεταξύ των μελών του ΜΣ των Παρισίων πλην της Ρωσικής Ομοσπονδίας για την αναστολή της συμμετοχής της Ρωσικής Ομοσπονδίας στο ΜΣ των Παρισίων μέχρι νεωτέρας·
            
            
               (4)να συμφωνήσει με την προσέγγιση που ορίζεται στην παράγραφο 7 του εγγράφου PSCC55/11.1 όσον αφορά την ανάκληση της αναγνώρισης των θεσμοθετημένων πιστοποιητικών που εκδίδονται από τη Ρωσική Ομοσπονδία.